Indien, Zanzibar, USA skal måske byttes ud med Samsø, Berlin eller Malmø.

Danske gymnasieelever og elever på andre ungdomsuddannelser kan i dag komme verden rundt, mens de tager deres ungdomsuddannelse. Hvis de har råd.

Men de dyre rejser skal der nu lukkes ned for, mener børne- og undervisningsminister Pernille Rosenkrantz-Theil (S), der vil sætte loft over egenbetalingen for elever og forældre til uddannelsernes studieture.

- Vi lægger op til, at egenbetalingen maksimum må være 3.000 kroner for en studietur. Og det skal gælde på alle ungdomsuddannelser. Vi har jo set det stikke af på den måde, at man nogle steder skal betale 10.000 kroner og også mere end det for en studietur, siger hun.

Vi er nødt til at finde et niveau, hvor alle kan være med. Pernille Rosenkrantz-Theil, børne- og undervisningsminister, S

Ifølge den socialdemokratiske børne- og undervisningsminister kan det have en uheldig konsekvens for især de elever, der ikke har råd til at komme med på studieturene.

- Jeg synes simpelthen ikke, at vi kan være det bekendt, at der er en del af de unge, der kan tage af sted og have det super sjovt med hinanden og opleve alt muligt interessant, og så er der en anden gruppe i klassen, som ikke kan komme afsted. Det duer ikke. Vi er nødt til at finde et niveau, hvor alle kan være med, siger Pernille Rosenkrantz-Theil.

Samtidig skal der indføres regler om, at alle studieture skal være obligatorisk undervisning – sådan at eleverne, i modsætning til nu, skal med. Til gengæld skal de så maksimalt betale 3.000 kroner.

Uenighed mellem elever og rektorer

Pernille Rosenkrantz-Theil peger på, at med et fast loft på 3.000 kroner, så ved alle familier og elever, hvad det kræver af egenbetaling, før de begynder deres ungdomsuddannelse.

- Vores vurdering er, at vi er nede i et beløb, hvor det godt kan lade sig gøre. Og så lægger vi op til, at skolen skal forpligtes til at sikre, at de sidste kan komme med ombord, hvis der selv med det beløb viser sig, at der er nogle, der ikke kan være med. Det faste beløb betyder også, at man som familie ved, hvad man har at gøre med, siger hun.